



Z A P I S N I K
11. sjednice Vijeća Mjesnog odbora Folnegovićevo Naselje održane 25. travnja 2022.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešoi Bojana Stajčić.

Zapisnik vodi:Hrabren Dobrotić

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 11. sjednicu Vijeća Mjesnog odbora.

Vijeće jednoglasno prihvaća tekst Zapisnika 10. sjednice održane 28. ožujka 2022. Član Vijeća Slobodan Jurković komentira da u zapisniku piše datum održavanja Dana košarke, a to nije spomenuto na sjednici. Zapisničar se ispričava.

	Na prijedlog predsjednice Vijeće jednoglasno utvrđuje

                                          D N E V N I     R E D:
1. Korekcija voznog reda autobusne linije 222 – donošenje zaključka
2. Aktualna komunalna problematika
3. Izviješća, pitanja i prijedlozi.

Ad. 1. Korekcija voznog reda autobusne linije 222 Remetinec–Žitnjak – donošenje zaključka

	Članovi Vijeća su dobili prijedlog novog voznog reda na razmatranje.
Vijeće jednoglasno donosi 


Z A K L J U Č A K
o korekciji voznog reda autobusne linije 222 Remetinec - Žitnjak


1. Vijeće Mjesnog odbora Folnegovićevo Naselje suglasno je s predloženom korekcijom voznog reda autobusne linije 222 Remetinec – Žitnjak.

2. Ovaj zaključak će biti dostavljen Vijeću Gradske četvrti Peščenica-Žitnjak na daljnje postupanje.


Ad. 2. Aktualna komunalna problematika

Predsjednica VMO Nikolina Krešo izvještava vijeće o aktualnoj komunalnoj problematici.

Uređenje okoliša
	Uklonjena je improvizirana „kućica za ptice“ sa stabla s južne strane nebodera na Rakušinoj 4.
	Dobivena je suglasnost o sadnji stabala koja će stvarati sjenu kod zgrade Milke Trnine 1.
	Asfaltni put na Dujšinovo julici između k.b. 1 i dječjeg igrališta je saniran. Rupe koje su ostale od sanacije vrelovoda stavili smo u PKA 2022.
	Na maloj zelenoj površini s južne strane nebodera Rakušina 4 bit će postavljene klupe i stol za odmor. Trenutno na lageru nema dovoljno otpadnih spremnika za životinjske fekalije pa će oni biti postavljeni jednom kada postanu dostupni.

Promet
	Stiglo je rješenje za prometnu signalizaciju na Ulici Joze Laurenčića 8. Postavit će se horizontalna prometna signalizacija u vidu kratke isprekidane crte za sigurno razdvajanje od kolnika na udaljenosti 0.75 m (ukupna širina prometne trake bi iznosila 3,75 m) od uzdužnih parkirnih mjesta te obilježavanje znakom zabrane zaustavljanja i parkiranja između pješačkih prijelaza i uzdužnih parkirališnih mjesta.
	Prometno zrcalo vraćeno je na križanje Gavelline i Miletićeve.

Atomsko sklonište
	Atomsko sklonište u naselju je očišćeno i sve su stvari iz njega iznesene. Čeka se odluka Gradske skupštine o funkciji atomskih skloništa. Član Vijeća Slobodan Jurković komentira da je sklonište i dalje prašnjavo i prljavo, prema tome nije do kraja očišćeno.

Čistoća
	Na križanju Gavelline i Rakušine ulice kontejneri za mješoviti komunalni otpad izmješteni su s kolnika na zelenu površinu pokraj zgrade Rakušina 13. Time je povećana prohodnost kolnika, ali preglednost križanja je ostala jednako slaba te se Vijeće jednoglasno slaže da rješenje nije dobro. Član Vijeća Slobodan Jurković pita hoće li nakon pražnjenja kontejnera Čistoća vraćati kontejnere na tu zelenu površinu, odnosno smatra li se to sada trajnim rješenjem. Predsjednica Vijeća Nikolina Krešo upućuje na odgovor gospodina Tomislava Hercega iz Odjela za odnose s javnošću podružnice Čistoće Zagrebačkog holdinga da će čistači vraćati kontejnere na za to predviđenu lokaciju (na fotografiji je to na zelenoj površini), ukoliko netko bude i dalje pomicao kontejnere na kolnik. Nadalje, gospodin Herceg upućuje da su komunalni redari zaduženi za nadzor vezan uz komunalni otpad, kao i da imaju ovlasti za provođenje mjera nad fizičkim i pravnim osobama u svrhu održavanja komunalnog reda. Predsjednica Vijeća Nikolina Krešo već je uputila komunalnog redara Gorana Jelavića na praksu premještanja kontejnera pa očekujemo njegovu reakciju.
	Poteškoća je nastala u situaciji kada je u telefonskoj korespondenciji kolega gospodina Hercega izjavio potpredsjedniku Vijeća Hrabrenu Dobrotiću da on „ne zna postoji li predviđeno mjesto za kontejnere u katastru“ (iako čistoća ima svoj GIS), time zapravo ostavljajući otvorenim pitanje njihove prave lokacije. Rješenje nudi potpredsjednik Vijeća Hrabren Dobrotić tako da na terenu uputi službenike Čistoće na ovu konkretnu situaciju kada oni krenu obilaziti naselje radi postavljanja novih spremnika za odvajanje otpada. Ova se akcija na terenu očekuje uskoro (već je dva puta odgođena). Član Vijeća Frane Čavka komentira da su kod tih zgrada kontejneri izvorno stajali sa stražnje strane prema šupama, ali da je to praksa od prije 45 godina te da je to problem cijelog kvarta, a ne samo tog konkretnog križanja. Član Vijeća Frane Čavka smatra da bi adekvatna lokacija za kontejnere mogla biti i na križanju ulica Milke Trnine i Rakušine, jer je udaljenost od zgrade kojoj kontejneri pripadaju podjednaka.
	Nastavno na ovu problematiku, član Vijeća Slobodan Jurković izvještava da su građani Gavelline ulice u razgovoru s njime inzistirali na boljem prometnom rješenju koje bi uključivalo i proširenje njihove ulice. Oni mole da što prije izađe komisija Ureda za promet i napravi potrebnu analizu. Na prijedlog predsjednice Vijeće jednoglasno donosi


Z A K L J U Č A K
o potrebi hitne prometne analize Gavelline ulice

1. Vijeće Mjesnog odbora Folnegovićevo Naselje, nakon razgovora s građanima iz Gavelline ulice, inzistira na boljem prometnom rješenju koje bi uključivalo i proširenje spomenute ulice. 
Stoga Vijeće predlaže Vijeću Gradski četvrti Peščenica-Žitnjak da od nadležnog gradskog ureda zatraži očevid na terenu, izradu analize i izviješće o mogućnosti proširenja predmetne ulice.

2. Ovaj zaključak će biti dostavljen Vijeću Gradske četvrti Peščenica-Žitnjak na daljnje postupanje.


	Članica Vijeća Andrea Jelić izvještava da je primijetila veću količinu komunalnog otpada najprije kod kontejnera kod atomskog skloništa, zatim i na Milke Trnine kod taksista. Pronašavši u otpadu račun koji je izdala tvrtka Krizantema cvijeće d. o. o. koja se bavi cvjećarstvom, članica Vijeća Andrea Jelić zaključila je da pravna osoba koristi gradske kontejnere po naselju/naseljima te ih je zvala i strogo upozorila da više ne odlažu svoj otpad na Folnegovićevom Naselju.

Problematični psi
	Problematičan pas kojega smo spominjali na ranijim sjednicama ne stvara probleme kada ga šeće njegova vlasnica, jer tada ima i brnjicu i povodac, nego kada ga šeće vlasničina majka. Vijeće ponavlja da građani mogu prijaviti psa policiji ili inspekciji Odsjeka za nadzor držanja i postupanja sa životinjama koju vodi gospođa Mirela Deveničar. Član Vijeća Slobodan Jurković predlaže da osim u službenom zapisniku Vijeća MO Folnegovićevo Naselje proslijedimo ovu obavijest i na društvenim mrežama i na ostalim kanalima koje naši sugrađani prate, što je učinjeno i kod prethodnog napada ali i ovog o kojem se raspravljalo. 

Dječje igralište između Laurenčićeve i Dujšinove ulice
	Članica Vijeća Bojana Stajčić komentira da unutar dječjeg igrališta nema koševa za smeće te da roditelji i djeca moraju smeće bacati u koševe van ograde. Predsjednica Vijeća Nikolina Krešo odgovara da u zoni samog igrališta nije nužno planirati koševe za smeće jer će oni uvijek biti pretrpani već da se podržava praksa da korisnici svoje smeće nose sa sobom do najbližega koša za smeće. Član Vijeća Dalibor Kiseljak predlaže da se na koševe postavi zaštita od vrana i drugih mogućnosti razbacivanja smeća. Član Vijeća Slobodan Jurković dodaje da majke i djeca ne stvaraju toliko smeća, koliko tinejdžeri i adolescenti, naročito vikendom, pa koševi, koji su ionako premali, redovito budu prepunjeni, smeće je razbacano pokraj njih, a znaju biti i oštećeni. Vijeće nakon rasprave jednoglasno donosi




Z A K L J U Č A K
o potrebi postavljanja dodatnog koša za otpad

1. Vijeće Mjesnog odbora Folnegovićevo Naselje traži da se, zbog velikog broja korisnika, postavi dodatni koš za otpad u parku preko puta Osnovne škole Lovre pl. Matačića u Laurenčićevoj ulici (van zone dječjeg igrališta), te da se koševi češće prazne.

2. Ovaj zaključak će biti dostavljen Vijeću Gradske četvrti Peščenica-Žitnjak na daljnje postupanje.


Parkovi za pse
	Član Vijeća Frane Čavka komentira da premalo građana koristi parkove za pse te da je prema njegovom iskustvu mali park za pse gotovo uvijek prazan, a veliki da je vrlo često također prazan te da bi parkove za pse trebalo dignuti na viši nivo ne bi li privukli više korisnika.
	Član Vijeća Dalibor Kiseljak odgovara da on kao korisnik parkova za pse u naselju može potvrditi da je najveća gužva u parkovima prije 8 sati ujutro, prije nego li ljudi idu na posao te nakon posla između 17 i 18 sati. Također, korisnici parkova se međusobno poznaju pa tempiraju svoje odlaske tako da se ondje nađu i druže. Član Vijeća Dalibor Kiseljak napominje da Vijeće Mjesnog odbora ne može utjecati na to kako vlasnici pasa koriste parkove za pse. Predsjednica Vijeća Nikolina Krešo komentira kako bi uvođenje česmi za vodu i dodatno ozelenjavanje parkova za pse u svrhu stvaranja hladovine podiglo standard parkova te privuklo korisnike.



Ad 3.Izvješća,pitanjaiprijedlozi

1. Promet i komunalne aktivnosti
[bookmark: _GoBack]Članica Vijeća Bojana Stajčić pita kada će biti postavljen znak za obavezno desno skretanje na Laurenčićevoj kod k. b. 8 na izlazu s parkinga.
Na adresi Laurenčićeva 6 potrebno je orezivanje drveća – hrasta i platane.
Prometno zrcalo kod Ulice J. P. Kamova je dotrajalo i treba ga zamijeniti.
Član Vijeća Frane Čavka postavlja pitanje članu Vijeća Slobodanu Jurkoviću kada će se ukloniti oglasna ploča koju koristi njegova platforma Folka za sve. Slobodan Jurković odgovara da će biti uskoro uklonjena.

2. Dani Folke
Potpredsjednik Vijeća Hrabren Dobrotić, izvještava Vijeće o organizaciji Dana Folke. Gradski ured za mjesnu samoupravu, civilnu zaštitu i sigurnost obavještava da Gradonačelnik preispituje odluku o javnim natječajima preko kojih bi se organizirali dani mjesnih odbora u Gradu Zagrebu te da mi, kao MO Folnegovićevo Naselje pričekamo odluku Gradonačelnika, ali i da vidimo najprije kako će veći mjesni odbori organizirati svoje dane. Hrabren Dobrotić je u komunikaciji s predsjednicama MO Stara Peščenica (koji ove godine neće održavati Dane Pešče, nego odgađaju za iduću godinu) i MO Prečko (koji će ove godine održati Dane Prečkog, ali također čekaju odluku svoje gradske četvrti i Grada vezano uz organizaciju). Prema svemu sudeći, ako se Dani Folke i održe ove godine, mnogo je vjerojatnije da će to biti krajem ljeta, nego krajem proljeća/početkom ljeta kako je do sada bila praksa. Smanjenjem pandemijskih mjera i u želji za održanjem tradicije, VMO Folnegovićevo Naselje voljno je angažirati se oko organizacije Dana Folke 2022. godine pa će se pričekati sjednica Vijeća Gradske četvrti Peščenica-Žitnjak na kojoj bi trebalo biti riječi o danima mjesnih odbora. Više informacija imat ćemo početkom svibnja.
Član Vijeća Slobodan Jurković tvrdi da će se Dani Zapruđa održati, jer je to veći festival koji je značajan na razini grada. Također, imamo informaciju da se Dani Travnog održavaju u organizaciji KUC Travno.
Član Vijeća Frane Čavka komentira da razumije da su sredstva za organizaciju smanjena i da je u proteklim mandatima, i to prije pandemije, VMO Folnegovićevo Naselje lakše moglo dobiti sredstva za financiranje. Vijeće se nada da će se Dani Folke ove godine održati, pogotovo zato što već imamo upite prethodnih sudionika koji bi se ponovno predstavili na toj manifestaciji.

Ovime je dnevni red sjednice iscrpljen.

Predsjednica zaključuje sjednicu u 19:00sati.	

Zapisnik sastavili: Nikolina Krešo i Hrabren Dobrotić

KLASA: 024-08/22-003/701
URBROJ: 251-13-11-11-22-11
Zagreb, 25. travnja 2022.
                                                                                                         Predsjednica
					                                    Vijeća Mjesnog odbora
                                                                                                 Folnegovićevo Naselje                                                                                                	
					                                             Nikolina Krešo

